text: Реститути си делят ДетМаг
  Автор: Екип Plovdiv24.bg 08:17 / 19.11.2007 Коментари (0) 2757
  Сградата на бившия ДетМаг пустее от години, въпреки че се намира на главната търговска улица в центъра на града. Колорит на общинското здание придават три сергии за вестници, които са запушили входа му, и невзрачно магазинче за обувки. Иначе двата етажа, които някога бяха рай за децата, сега са безлюдни. Над тях има други два обитаеми жилищни етажа. Преди десетина години общинският съвет продаде дела си в сградата на РМД за 1,5 млрд. стари лева, но то не внесе парите в срок и след продължителна съдебна одисея сделката беше развалена. Тъй като част от сградата е реституирана, градската управа трябва да реши дали да изкупи дяловете на частниците, или да продаде своите 60 процента на тях.
  Другият подобен голям магазин в Пловдив - "Детски свят" в жк "Тракия", дочака по-добра съдба. Днес той е превърнат в голям търговски център, в който се продават не само играчки и детски дрехи, но и всякакви други стоки.